**2022–2030 M. VILNIAUS REGIONO PLĖTROS PLANO**

**PAŽANGOS PRIEMONĖS NR. LT011-03-01-01**

 **„****Socialinių paslaugų infrastruktūros modernizavimas ir plėtra“**

**PAGRINDIMO APRAŠAS**

2024-11-12 Nr. RPP-29

**I SKYRIUS**

**BENDROSIOS NUOSTATOS**

|  |  |
| --- | --- |
| **Regiono plėtros uždavinys (-iai)** | Pažangos priemone prisidedama prie regiono plėtros plane nustatyto uždavinio Nr. LT011-03-01 „Užtikrinti kokybiškas socialines paslaugas“ įgyvendinimo |

**II SKYRIUS**

**SITUACIJOS ANALIZĖ IR SIEKIAMAS POKYTIS**

Pažangos priemone sprendžiama regiono problema „Nepakankama socialinė įtrauktis“ ir jos priežastis „Gyventojų poreikių neatitinkančios socialinės paslaugos“. Intervencijų tikslas ­– plėtoti socialines paslaugas, dėmesį skiriant bendruomenėje teikiamų paslaugų plėtrai, užtikrinant institucinės globos pertvarkos įgyvendinimą.

Su sprendžiama problema ir jos priežastimi tiesiogiai yra susijusios šios tikslinės grupės:

* asmenys, turintys intelekto ir (ar) psichikos negalią;
* socialinę riziką patiriantys ir socialiai pažeidžiami asmenys bei asmenys, kuriems nustatyti socialinių paslaugų poreikiai (išskyrus intelekto ir (ar) psichikos negalią turinčius asmenis);
* senyvo amžiaus asmenys.

Netiesioginė nauda pasiektų vietos bendruomenę, nes stiprinant socialines paslaugas prisidedama prie gyvenimo kokybės gerinimo, skatinamas socialinis aktyvumas.

Vertinant demografines tendencijas regione (gyventojų skaičius išlieka pakankamai stabilus ir yra linkęs augti[[1]](#footnote-1)\*) matyti, kad kokybiškų socialinių paslaugų poreikis yra itin aktualus. Dėl netolygiai išvystytų socialinių paslaugų bei infrastruktūros trūkumo neužtikrinami vyresnio amžiaus žmonių, neįgaliųjų, mažiau galimybių turinčių gyventojų poreikiai. Pažangos priemonės įgyvendinimo ir 5 metai po pažangos priemonės įgyvendinimo pabaigos laikotarpiui tikslinės grupės poreikiai išliks aktualūs (lemia demografinės tendencijos, socialinė ir ekonominė aplinka).

Lietuvoje 2021 m. 24,5 proc. gyventojų (2020 m. – 24,8 proc.) gyveno skurdo rizikoje ar socialinėje atskirtyje[[2]](#footnote-2)\*\*. Vilniaus regione šis rodiklis siekia 19,2 procentus (mažesnis nei šalies vidurkis), tačiau per metus padidėjo 3 proc. p. (2021 m. – 16,1). 18 metų ir vyresnių asmenų skurdo rizikos lygis iki socialinių išmokų, išskyrus pensijas, linkęs augti – 2022 m. siekia 22,8 proc. (2018 m. – 20,3; šalies vidurkis vertinamu laikotarpiu išliko stabilus – 28–29 proc.). Skurdo rizikos lygis regione išlieka nepakitęs (16 proc. 2016–2023 m.), tačiau ryškūs teritoriniai netolygumai: Vilniaus m. (13,14 proc.), Vilniaus r. (15,90 proc.) ir Elektrėnų (16,70 proc.) savivaldybėse rodiklis yra mažiausias šalyje (19,9 proc., 2023 m.), tačiau Švenčionių r. (20,1 proc.), Šalčininkų r. (21,8 proc.) ir Ukmergės r. (22 proc.) savivaldybėse viršija regiono (15,9 proc.) ir šalies vidurkį.

Socialinės pašalpos gavėjų skaičius regione nemažėja: socialinės pašalpos gavėjų skaičius, tenkantis 1 tūkst. gyventojų, vidutiniškai siekia 15 asmenų ir yra mažesnis už šalies vidurkį, tačiau skirtumai tarp savivaldybių išlieka ryškūs (skiriasi beveik dvigubai) – pusėje regiono savivaldybių rodiklis ženkliai viršija šalies (1 pav.). Regiono plėtros plane atlikta socialinės atskirties rodiklių analizė rodo, kad vertinant absoliučiais skaičiais, regione gyvena beveik ketvirtadalis šalies skurdo riziką ar socialinę atskirtį patiriančių asmenų, o socialinių paslaugų gavėjų skaičius sudaro beveik trečiadalį šalies rodiklio. Todėl itin aktualios investicijos, skirtos pažeidžiamų visuomenės grupių poreikiams užtikrinti.



*1 pav. Valstybės duomenų agentūra*

Vertinant socialinės paramos veiksmingumo indeksą[[3]](#footnote-3)\* (35 savivaldybių lygmens rodikliai skurdo mažinimo, prevencijos ir pagalbos srityse; indeksą sudarantys rodikliai yra paverčiami į rangus 10-balėje skalėje, kur 1 reiškia blogiausią rezultatą, o 10 – geriausią), matyti, kad regiono rodiklis siekia 5,3 balo ir nuo 2021 m. nežymiai viršija šalies vidurkį (5,2 balo, 2 pav.), tačiau tarp savivaldybių skirtumai išlieka dideli (3 pav.). Tai rodo, kad būtinos investicijos į socialinių paslaugų kokybę ir prieinamumą, siekiant sumažinti pažeidžiamų visuomenės grupių gerovės teritorinius skirtumus.



*2 pav. Socialinės apsaugos ir darbo ministerija*



*3 pav.* *Socialinės apsaugos ir darbo ministerija*

Perėjimo nuo institucinės globos prie šeimoje ir bendruomenėje teikiamų paslaugų Vilniaus regiono žemėlapyje yra parengta žmonių su negalia globos deinstitucionalizacijos strategiją, kurios pagrindu regione bus įgyvendinamas tolygus, tvarus ir žmogaus teisėmis grįstas perėjimas nuo institucinės globos prie šeimoje ir bendruomenėje teikiamų paslaugų[[4]](#footnote-4)\*. Socialinių paslaugų prieinamumo analizė atskleidė, kad intelekto ir (ar) psichikos negalią turintys asmenys menkai naudojasi socialinėmis paslaugomis. Lyginant socialinės priežiūros ir socialinės globos paslaugas, tokiose savivaldybėse, kaip Vilniaus r., Ukmergės r., Šalčininkų r., Širvintų r., socialinės globos paslaugos teikiamos didesne apimtimi. Vertinant socialinės priežiūros paslaugų įvairovę, daugiausia regiono savivaldybėse organizuojama ir teikiama pagalbos į namus bei socialinių įgūdžių ugdymo, palaikymo ir (ar) atkūrimo paslaugų. Apibendrinus savivaldybių analizę, Vilniaus regiono bendruomenėse šiuo metu identifikuoti mažiausiai 720 atvejų, kuomet nustatyta, kad asmeniui, nedalyvaujančiam socialinių paslaugų sistemoje, reikalingos socialinės paslaugos. Mažiausiai 256 šeimoms yra reikalingos laikino atokvėpio paslaugos.

Didžiausias slaugos ir priežiūros (pagalbos) paslaugų poreikis regione – senyvo amžiaus žmonėms[[5]](#footnote-5)\*, iš 20 tūkst. gyventojų, kuriems reikia minėtų paslaugų, daugiau kaip pusė – pensinio amžiaus (4 pav.).



*4 pav. Socialinės apsaugos ir darbo ministerija*

Demencija ir Alzheimerio liga sergančių asmenų skaičius, tenkantis 1 tūkst. gyventojų, sudaro 9,59 (vidutiniškai šalyje – 14,53 atvejo, 2022 m.[[6]](#footnote-6)\*\*), tačiau dalyje savivaldybių šis rodiklis viršija ir regiono, ir šalies vidurkį (5 pav.).



*5 pav. Higienos institutas*

Atsižvelgiant į savivaldybių poreikį, regione planuojama investuoti į:

* Paslaugų, reikalingų institucinės globos pertvarkai įgyvendinti, infrastruktūros modernizavimą ir plėtrą; Elektrėnų savivaldybėje bus investuojama į grupinio gyvenimo namus, dienos užimtumo paslaugas ir apsaugotą būstą – paslaugomis galės pasinaudoti 31 intelekto ir (ar) psichikos negalią turintis asmuo (per metus); Šalčininkų r. savivaldybėje bus investuojama į grupinio gyvenimo namus, apsaugotą būstą ir socialines dirbtuves – paslaugos pagerės 26 intelekto ir (ar) psichikos negalią turintiems asmenims; Širvintų r. savivaldybėje bus investuojama į grupinio gyvenimo namus, dienos užimtumo paslaugas ir apsaugotą būstą – paslaugomis galės pasinaudoti 64 intelekto ir (ar) psichikos negalią turintys asmenys; Švenčionių r. savivaldybėje paslaugomis galės pasinaudoti 48 asmenys, turintys intelekto ir (ar) psichikos negalią (bus investuojama į apsaugoto būsto, grupinio gyvenimo namų bei socialinių dirbtuvių plėtrą rajone, iš viso asmenims, turintiems intelekto ir (ar) psichikos negalią, vietų skaičius kuriamoje infrastruktūroje – 48 vietos); Trakų r. savivaldybėje bus investuojama į grupinio gyvenimo namus ir apsaugotą būstą – paslaugomis galės pasinaudoti 10 intelekto ir (ar) psichikos negalią turinčių asmenų; Ukmergės r. savivaldybėje bus investuojama į grupinio gyvenimo namus, dienos užimtumo paslaugas ir apsaugotą būstą – paslaugomis galės pasinaudoti 40 intelekto ir (ar) psichikos negalią turinčių asmenų; Vilniaus r. savivaldybėje bus investuojama į bendruomenines apgyvendinimo paslaugas, dienos užimtumo paslaugas ir apsaugotą būstą – paslaugomis galės pasinaudoti 79 intelekto ir (ar) psichikos negalią turintys asmenys; Vilniaus m. savivaldybėje paslaugomis galės pasinaudoti 46 intelekto ir (ar) psichikos negalią turintys asmenys.

Širvintų rajono savivaldybės dienos užimtumo centro infrastruktūros plėtros projekte suplanuotas didesnis vietų skaičius (50 vietų, buvo planuota 20). Dienos užimtumo centro paslaugas teiks Širvintų rajono savivaldybės socialinių paslaugų centras. Buvo numatyta, kad dienos užimtumo centro paslaugas gaus grupinio gyvenimo namų gyventojai (10 – pirmo etapo (pastatyta) ir 10 – naujų grupinio gyvenimo namų, kuriuos planuojama statyti). Nustatytas poreikis dienos užimtumo centro paslaugas teikti ir Širvintų rajono savivaldybės socialinių paslaugų centro klientams, t. y. ne tik grupinio gyvenimo namų gyventojams, bet ir kitiems rajono gyventojams pagal poreikį. Dėl to dienos užimtumo centro paslaugas numatoma teikti didesne apimtimi, orientuojantis ne tik į grupinio gyvenimo namų gyventojus.

* Nestacionarių socialinių paslaugų infrastruktūros modernizavimą ir plėtrą, siekiant didinti gyventojų socialinę gerovę; Elektrėnų savivaldybėje krizių įveikimo paslauga galės pasinaudoti 11 asmenų (per metus); Švenčionių rajono savivaldybėje nestacionarios socialinės paslaugos taps prieinamesnės 70 pažeidžiamų asmenų, Ukmergės r. savivaldybėje pagalba įveikiant krizes taps prieinama 12 asmenų, o atvira jaunimo erdve galės pasinaudoti 800 asmenų.
* Socialinių paslaugų įstaigų senyvo amžiaus asmenims infrastruktūros modernizavimą ir plėtrą; Elektrėnų savivaldybėje socialinių paslaugų prieinamumas pagerės 40 senyvo amžiaus asmenų, Širvintų r. – 80, Švenčionių r. – 20, Ukmergės r. – 67, Vilniaus r. – 40.

*Planuojamų projektų detalizavimas:*

Elektrėnų savivaldybė

Įgyvendinant projektą „Grupinio gyvenimo namų ir dienos užimtumo paslaugų plėtra Elektrėnų savivaldybėje asmenims su intelekto ir (arba) psichikos negalia“ planuojama įkurti:

1. grupinio gyvenimo namus (kuriama nauja infrastruktūra), kuriuose bus teikiamos apgyvendinimo paslaugos 10 tikslinės grupės asmenų (adresas Šviesos g. 1A, Vievis);
2. dienos užimtumo centre turės galimybę 10 asmenų organizuoti maitinimo paslaugas (organizuojamas užimtumas gaminant maistą skurstantiems asmenims), patalpos bus įrengtos ir pritaikytos šioms paslaugoms teikti (modernizuojamas esamas objektas Draugystės g. 3-1, Elektrėnai).

Įgyvendinant projektą „Apsaugoto būsto plėtra Elektrėnų savivaldybėje“ numatyta įsigyti ir pritaikyti apsaugoto būsto paskirčiai 7 butus Elektrėnų ir Vievio miestuose, sukuriant apgyvendinimo vietas 11 asmenų su intelekto ir (arba) psichikos negalia. Atsižvelgiant į individualius poreikius, bus užtikrinama asmeninė pagalba.

Projektu „Krizių įveikimo paslaugų plėtra Elektrėnų savivaldybėje“ (adresu Mokyklos g. 3, Pakalniškių k., Vievio sen.) bus modernizuojamos jau esamos  patalpos krizių įveikimo paslaugoms teikti. Tikslinės grupės paslaugų gavėjų skaičius – 11.

Projektu „Elektrėnų socialinės globos namų infrastruktūros atnaujinimas“ (adresu Taikos g. 13, Elektrėnai) bus atnaujintos (modernizuotos) esamos patalpos senyvo amžiaus asmenims. Tikslinės grupės paslaugų gavėjų skaičius – 40.

Šalčininkų rajono savivaldybė

Įgyvendinant projektą „Apsaugoto būsto įsigijimas Šalčininkų rajono savivaldybėje“ planuojama įsigyti 3 butus (sukuriant 6 vietas) Šalčininkų rajone (skirtinguose vietose, priklausomai nuo būsto pasiūlos, yra atliekamas nekilnojamojo turto rinkos pasiūlos vertinimas).

Įgyvendinant projektą „Grupinio gyvenimo namų steigimas Šalčininkų rajono savivaldybėje“ planuojama pastatyti naują namą Šalčininkų miesto ribose (ieškomas tinkamas žemės sklypas). Naujai įkurtoje infrastruktūroje bus įrengta 10 naujų vietų globos namų gyventojams.

Įgyvendinant projektą „Socialinių dirbtuvių įkūrimas Šalčininkų rajono savivaldybėje“ planuojama atlikti esamų socialinių dirbtuvių patalpų remonto darbus, įsigyti baldus ir įrangą. Šalčininkų mieste socialinių dirbtuvių paslaugą  teikia Lietuvos sutrikusio intelekto žmonių globos bendrija „Viltis“, Šalčininkų padalinys, (Nepriklausomybės g. 38 A., Šalčininkai). Paslauga teikiama 10 psichikos ar intelekto negalią turinčių žmonių, dviejose patalpose.

Širvintų rajono savivaldybė

Projektu „Socialinių paslaugų senyvo amžiaus asmenims infrastruktūros modernizavimas ir plėtra Širvintų rajone“ bus vykdomas Širvintų rajono savivaldybės socialinių paslaugų centro modernizavimas ir plėtra. Numatoma modernizuoti 53 vietas (iš dviviečių kambarių perdarant į vienviečius, tad vietų skaičius nekis). Plėtra numatoma pirmame pastato aukšte įrengiant naujas vietas (naujų vietų – 27 , iš kurių 6 vietos bus izoliatoriai, t. y. ne nuolatos, o tik karantino metu naudojamos patalpos). Iš viso paslauga pagerės 80 asmenų per metus.

Įgyvendinant projektą „Grupinio gyvenimo namų įkūrimas Širvintų mieste“ planuojama pastatyti pastatą, kuriame būtų įsteigti 10 vietų grupinio gyvenimo namai asmenis su proto ir (arba) psichikos negalia Širvintų mieste (konkreti vieta dar nėra žinoma).

Įgyvendinant projektą „Apsaugoto būsto įrengimas asmenims su proto ir (arba) psichikos negalia Širvintų mieste“ bus perkami 2 dviejų kambarių butai (sukuriant 4 vietas) Širvintų mieste (konkreti vieta dar nėra žinoma).

Įgyvendinant projektą „Dienos užimtumo centro įrengimas Širvintų mieste“ bus įrengiamas dienos užimtumo centras, kuriame negalią turintys asmenys gautų jiems reikalingas paslaugas, susijusias su savarankiško gyvenimo įgūdžiais, bendruomeniškumu, integracija į visuomenę. Dienos užimtumo centro paslaugas teiks Širvintų rajono savivaldybės socialinių paslaugų centras (konkreti vieta dar nėra žinoma). Kokybiškos paslaugos taps prieinamos 50 tikslinės grupės asmenų per metus.

Švenčionių rajono savivaldybė

Įgyvendinant projekto „Socialinių paslaugų infrastruktūros modernizavimas ir plėtra Švenčionių rajone, siekiant sumažinti pažeidžiamiausių visuomenės grupių gerovės teritorinius skirtumus“ veiklą ,,Paslaugų, reikalingų institucinės globos pertvarkai įgyvendinti, infrastruktūros modernizavimas ir plėtra“ planuojama investuoti į infrastruktūrą, kurią sukūrus bus teikiamos paslaugos, reikalingos institucinės globos pertvarkai įgyvendinti:

1. Apsaugotas būstas: planuojama pirkti 9 butus Švenčionių rajone esančiuose miestuose ir pritaikyti juos apsaugoto būsto paskirčiai, sukuriant apgyvendinimo vietas 18-ai asmenų. 18-kai intelekto ir (ar) psichosocialinę negalią turinčių asmenų bus suteikta gyvenamoji vieta bendruomenėje, kur bus teikiamos konsultavimo, tarpininkavimo, socialinių įgūdžių ugdymo ir palaikymo paslaugos.
2. Grupinio gyvenimo namai: siekiant didinti bendruomeninio apgyvendinimo paslaugų prieinamumą planuojama įkurti 2 grupinio gyvenimo namus po 10 vietų, teikiant apgyvendinimo paslaugas 20 asmenų, taip sudaryti galimybę intelekto ir (ar) psichosocialinę negalią turintiems žmonėms gyventi namų aplinkoje, gauti individualius poreikius atitinkančias paslaugas bei kitą reikiamą pagalbą bendruomenėje (planuojami grupinio gyvenimo namų adresai: Adutiškio g. 131, Švenčionių m., Bažnyčios g. 14, Pabradės m. Parenkant vietą įvertinta tai, kad infrastruktūra tvarkoma, rekonstruojamas kelias, įrengiamas platus šaligatvis, vieta šviesi, šalia yra autobusų stovėjimo aikštelė, jau įrengtas pėsčiųjų takas, vedantis link ežero).
3. Socialinės dirbtuvės: planuojama rekonstruoti Švenčionėlių socialinių paslaugų centro Dienos centro „Verdenė“ pastatą, įrengiant papildomai 10 vietų socialinių dirbtuvių veiklai vykdyti. Šiame centre socialinių paslaugų gavėjais gali būti iš dalies nesavarankiški ar visiškai nesavarankiški asmenys nuo 18 metų ir asmenys, kuriems nustatytas nuo 0 iki 55 proc. dalyvumo lygis (iki 2023-12-21 – darbingumo lygis). Todėl esant aktualiam poreikiui planuojama įkurti dar 10 vietų, kuriose bus teikiama socialinių dirbtuvių paslauga (adresas: Vilniaus g. 130, LT-18222, Švenčionėliai, Švenčionių r.).

Įgyvendinant minėtą projekto veiklą bus įsigyti 9 apsaugoti būstai ir sukurta 18 vietų paslaugoms teikti, įsteigti 2 grupiniai gyvenimo namai ir sukurta 20 vietų paslaugoms teikti, rekonstruotas Švenčionėlių socialinių paslaugų centro „Verdenė“ pastatas, praplečiant patalpas socialinių dirbtuvių veiklai, kuriame bus įkurta 10 vietų, paslaugos bus teikiamos asmenims, turintiems intelekto ir (ar) psichosocialinę negalią. Iš viso bus sukurtos 48 vietos, kuriose paslaugas galės gauti mažiausiai 48 asmenys. Taip pat planuojama šiuos pastatus / butus aprūpinti reikiamais baldais ir įranga.

Įgyvendinant projekto veiklą „Socialinių paslaugų įstaigų senyvo amžiaus asmenims infrastruktūros modernizavimas ir plėtra“ planuojama investuoti į Šventos socialinės globos namų pastato statybą (adresas: Dvaro g. 15A, LT-18103, Šventos k., Švenčionių r., žemės sklypo unikalus Nr. 4400-2514-2078). Planuojama praplėsti jau esamą infrastruktūrą, šalia pastačius naują pastatą. Šiuo metu Šventos socialinės globos namuose įsteigta 30 vietų, 10 kambarių gyvena po vieną asmenį ir 10 kambarių po du asmenis. Eilėje laukia 7 asmenys (vidutinis laukimo laikas apie 6 mėn.), kasmet apgyvendinami socialinės globos namuose 10 senyvo amžiaus asmenų. Bus įsteigta 20 vietų, sukuriant reikalavimus atitinkančias gyvenimo sąlygas.

Įgyvendinant projektą „Atvirojo jaunimo centro modernizavimas, užtikrinant atvirojo darbo su jaunimu plėtrą Švenčionių mieste“ planuojama investuoti į Švenčionių rajono atviro jaunimo centro plėtrą, atliekant kapitalinį pastato remontą (adresas: Vilniaus g. 3, Švenčionių m., Švenčionių r.). Pastatas yra miesto centre (anksčiau buvo kino teatras), todėl pertvarkius visą pastatą erdvė taptų traukos centru jaunimui, ypač socialiai pažeidžiamam. Po modernizavimo planuojama sukurti 55 vietas kokybiškoms paslaugoms suteikti, per metus galės apsilankyti ne mažiau kaip 70 socialiai pažeidžiamų jaunuolių.

Ukmergės rajono savivaldybė

Įgyvendinant projektą „Apsaugoto būsto plėtra Ukmergės rajono savivaldybėje“ apsaugotam būstui numatyta pirkti 5 butus Ukmergės mieste ir sukurti 10 vietų paslaugų teikimui.

Įgyvendinant projektą „Savarankiško gyvenimo namų įrengimas Ukmergės rajono savivaldybėje“ savarankiškiems gyvenimo namams įrengti bus statomas naujas pastatas Ukmergės mieste ir įrengta 10 vietų (formuojami nauji sklypai tarp Vytauto, Veterinarijos ir Laukų g., priešais LIDL – netoli ligoninė, viešasis parkas, prekybos centrai, teikiamos kitos viešosios paslaugos. Pastatas statomas tame pačiame kvartele kaip ir grupinio gyvenimo namai, tačiau vienas su kitu sklypai nesiriboja).

Įgyvendinant projektą „Grupinio gyvenimo namų ir  dienos užimtumo centro / socialinių dirbtuvių steigimas“ grupinio gyvenimo namų įrengimui numatyta statyti naują specialiai pritaikytą pastatą Ukmergės mieste ir įrengti 10 vietų (formuojami nauji sklypai tarp Vytauto, Veterinarijos ir Laukų g., priešais LIDL – netoli ligoninė, viešasis parkas, prekybos centrai, teikiamos kitos viešosios paslaugos. Pastatas statomas tame pačiame kvartele kaip ir savarankiško gyvenimo namai, tačiau vienas su kitu sklypai nesiriboja).

Dienos užimtumo centro / socialinių dirbtuvių steigimui numatyta modernizuoti ir pritaikyti nenaudojamas patalpas šalia Ukmergės Sveikatos parko (Anykščių skg. 2) – šalia ligoninė, viešas parkas, kiti socialinės paskirties pastatai. Paslaugas gaus 20–25 asmenys.

Įgyvendinant projektą „Atviro jaunimo centro modernizavimas ir plėtra Ukmergės mieste“ atviram jaunimo centrui steigti bus modernizuojamos ir pritaikomos savivaldybei priklausančios patalpos (Vytauto g. 39, Ukmergė). Jaunimo centras yra arti miesto gimnazijų, mokyklų, šalia yra moderni viešoji biblioteka, lengvai pasiekiamos kitos viešosios, kultūros, socialinės įstaigos, puikus susisiekimas viešuoju transportu. Bus sukurta 60 vietų.

Įgyvendinant projektą „Intensyvi krizių įveikimo pagalbos plėtra Ukmergės mieste“ numatomas esamo krizių centro modernizavimas ir plėtra (Vilniaus g. 87, Ukmergė). Atsilaisvinus pastate esančioms patalpoms, jos bus pritaikomos krizių centro paslaugoms teikti, sudarant sąlygas papildomai apgyvendinti mažiausiai  4 šeimas (apie 12 asmenų). Numatoma modernizuoti dabar veikiančio centro patalpas dėl prastos jų būklės bei suremontuoti ir pritaikyti paslaugų teikimui pastate esančias laisvas patalpas. Bus patenkintas poreikis teikti intensyvią krizių įveikimo pagalbą Ukmergės rajone – sudaryta galimybė atskirai apgyvendinti smurtą patyrusius asmenis, smurto artimoje aplinkoje pavojų patiriančius asmenis ir teikti jiems psichosocialinę pagalbą, neperkeliant šeimų su mažamečiais vaikais į kitus rajonus.

Įgyvendinant projektą „Socialinės globos namų senyvo amžiaus žmonėms steigimas Žemaitkiemio mst., Ukmergės rajone“ globos namai bus steigiami Žemaitkiemio mst., rekonstruojant ir pritaikant buvusios mokyklos patalpas. Pasirinktas miestelis dėl stiprios bendruomenės, galimybės sukurti saugią aplinką globos namų gyventojams. Modernizavus pastatą bus galimybė pritaikyti patalpas 24 asmenims.

Įgyvendinant projektą „Socialinės globos namų senyvo amžiaus žmonėms steigimas Dainavos k., Ukmergės r.“ planuojama steigti globos namus Dainavos k., rekonstruojant ir pritaikant buvusios mokyklos patalpas. Dėl nedidelio atstumo nuo Ukmergės miesto bus lengviau užtikrintos personalo paslaugos. Modernizavus pastatą bus galimybė pritaikyti patalpas 43 asmenims.

Vilniaus rajono savivaldybė

Projektu „Dienos užimtumo centro asmenims su negalia statyba Vilniaus rajono savivaldybėje“ bus kuriama nauja infrastruktūra (Vilniaus r. sav., Pagirių sen., Keturiasdešimt Totorių k., Vytauto g. 24, žemės sklypo kadastro Nr. 4167/0300:477). Bus pastatytas dienos užimtumo centras, kuriame bus įrengta 25 naujos vietos: 20 vietų užimtumo veiklai ir 5 – atokvėpio paslaugoms teikti.

Projektu „Socialinės globos namų senyvo amžiaus žmonėms įrengimas Vilniaus rajono savivaldybėje“ bus kuriama nauja infrastruktūra (Vilniaus r. sav., Rukainių sen., Senasalio k., Senasalio g. 79, žemės sklypo kadastro Nr. 4180/0900:151). Bus pastatyti nauji socialinės globos namai ir sukurta iki 40 naujų vietų.

Įgyvendinant projektą ,,Apsaugoto būsto plėtra Vilniaus rajono savivaldybėje“ planuojama įsigyti 12 būstų (sukurta 24 naujų vietų). Konkreti vieta dar nėra žinoma.

Projektu ,,Grupinio apgyvendinimo paslaugų asmenims su proto ir (arba) psichikos negalia plėtra Vilniaus rajono savivaldybėje“ bus kuriama nauja infrastruktūra (Vilniaus r. sav., Marijampolio sen., Parudaminio k., Mokyklos g. 1A, unikalus sklypo Nr. 4400-2403-458; Vilniaus r. sav., Šatrininkų sen., Karklėnų k., Aukštoji g. 19, žemės sklypo unikalus Nr. 4400-1218-6297; trečio objekto vieta dar nėra žinoma (svarstomos alternatyvos). Bus pastatyti trys nauji pastatai ir sukurta iki 30 vietų.

Trakų rajono savivaldybė

Įgyvendinant projektą „Apsaugoto būsto įsigijimas Trakų rajono savivaldybėje“ planuojamas dviejų butų pirkimas apsaugotam būstui, sukuriant 2 vietas (konkreti vieta dar nėra žinoma).

Įgyvendinant projektą „Grupinio gyvenimo namų steigimas Trakų rajono savivaldybėje“ planuojama naujo pastato statyba grupinio gyvenimo namams įsteigti, sukuriant 8 vietas (konkreti vieta dar nėra žinoma).

Vilniaus miesto savivaldybė

Įgyvendinant projektą „Vilniaus miesto bendruomeninių paslaugų tinklo plėtra“ planuojama įsigyti 2 apsaugoto būsto butus (4 paslaugų gavėjai) ir  2 grupinio gyvenimo namus po 10 vietų bei 4 po 5–8 vietas (42–45 paslaugų gavėjai). 2 grupinio gyvenimo namai (kiekvienas po 10 vietų) bus statomi savivaldybės turimuose žemės sklypuose (Kadugių g. 4 ir Pagirio g. 16). 4 namus, skirtus gyventi 5–8 žmonėms ir 2 (2 arba 3 kambarių) butus planuojama pirkti (konkreti vieta dar nėra žinoma).

Įgyvendinant priemonės veiklas bus prisidedama prie Regionų plėtros programoje[[7]](#footnote-7)\* nustatyto poveikio rodiklio pasiekimo:

* „Socialines paslaugas gaunančių tikslinės grupės asmenų dalis nuo bendro su skurdo rizika ar socialine atskirtimi susiduriančių gyventojų skaičiaus | procentai“ – planuojama, kad iki 2030 m. regione rodiklis sieks 25 proc. (padidėtų 7 proc. p., palyginti su 2020 m.).

Regione 2014–2020 m. buvo investuojama pagal 2014–2020 metų Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ įgyvendinimo priemonę Nr. 08.1.1-CPVA-R-407 „Socialinių paslaugų infrastruktūros plėtra“. Investicijos buvo skirtos pagerinti socialinių paslaugų prieinamumą bendruomenėje, mažinti teritorinius skirtumus, plėtojant socialinių paslaugų infrastruktūrą bendruomenėje senyvo amžiaus asmenims, socialiai pažeidžiamoms asmenų grupėms (neįgaliems asmenims (išskyrus turinčius proto ar (ir) psichikos negalią), socialinės rizikos asmenims) ir jų šeimoms*.* Atsižvelgiant į regiono problemos mastą, taip pat demografines tendencijas ir skurdo rizikos rodiklių netolygumą tarp regiono savivaldybių, yra aktualu investuoti į kokybiškas socialines paslaugas ir jų prieinamumą, atsižvelgiant į tikslinės grupės poreikius.

**III SKYRIUS**

**PAŽANGOS PRIEMONĖS ĮGYVENDINIMO TERITORIJA**

Pažangos priemonės veiklų įgyvendinimo teritorija apima visas 8 regiono savivaldybes\*:

* Elektrėnų
* Šalčininkų rajono
* Širvintų rajono
* Švenčionių rajono
* Trakų rajono
* Ukmergės rajono
* Vilniaus miesto
* Vilniaus rajono

*\* Poreikis yra identifikuotas regiono plėtros plane vertinant problemos mastą.*

**IV SKYRIUS**

**PAŽANGOS PRIEMONĖS VEIKLOS, PROJEKTŲ VYKDYTOJAI IR PARTNERIAI**

Pažangos priemonės veiklos „Socialinių paslaugų intelekto ir (ar) psichikos negalią turintiems asmenims, socialiai pažeidžiamiems, socialinę riziką (atskirtį) patiriantiems asmenims plėtra“ ir „Socialinių paslaugų senyvo amžiaus asmenims plėtra“ pasirinktos įvertinus problemos „Nepakankama socialinė įtrauktis“ mastą, siekiant šalinti giluminę jos priežastį „Gyventojų poreikių neatitinkančios socialinės paslaugos“. Intervencijos skirtos sudaryti galimybes regiono gyventojams gauti kokybiškas ir prieinamas socialines paslaugas, siekiant didinti socialinę gerovę ir užtikrinti vyresnio amžiaus žmonių, neįgaliųjų, mažiau galimybių turinčių gyventojų poreikius. Veiklos investicinės kryptys nustatytos atsižvelgiant į 2021–2027 metų Europos Sąjungos fondų investicijų programoje numatomas intervencijas plėtoti ir modernizuoti paslaugų, reikalingų institucinės globos pertvarkai įgyvendinti, infrastruktūrą bei nestacionarių socialinių paslaugų infrastruktūrą, siekiant didinti gyventojų socialinę gerovę, taip pat regioninės pažangos priemonės gairėse[[8]](#footnote-8) nustatytus reikalavimus.

Galimi pareiškėjai, projektų vykdytojai ir partneriai pasirinkti įvertinus problemos mastą savivaldybėse, atsižvelgiant į Vietos savivaldos įstatymo nustatytą savarankiškąją savivaldybių funkciją (6 straipsnio 12 punktas[[9]](#footnote-9)\*) bei vadovaujantis regioninės pažangos priemonės gairių nuostatomis:

* Galimi pareiškėjai ir (ar) partneriai yra Lietuvos Respublikos savivaldybių administracijos ir viešieji juridiniai asmenys.

Planuojant investicijas, skirtas nestacionarių socialinių paslaugų infrastruktūros modernizavimas ir plėtrai, prioritetas turi būti teikiamas nevyriausybinių organizacijų (toliau – NVO) paslaugų infrastruktūrai (t. y. savivaldybėms, vadovaujantis savo nusistatyta vieša ir objektyviais kriterijais paremta atrankos tvarka, pasirenkant įstaigas ar organizacijas (projekto partnerius), kurios vykdys veiklą projekto lėšomis sukurtoje ar modernizuotoje infrastruktūroje, prioritetas turi būti teikiamas NVO).

**V SKYRIUS**

**PAŽANGOS PRIEMONĖS PROJEKTŲ ATRANKA**

Pažangos priemonės veiklų „Socialinių paslaugų intelekto ir (ar) psichikos negalią turintiems asmenims, socialiai pažeidžiamiems, socialinę riziką (atskirtį) patiriantiems asmenims plėtra“ ir „Socialinių paslaugų senyvo amžiaus asmenims plėtra“ projektai atrenkami planavimo būdu, vadovaujantis Strateginio valdymo metodikos, patvirtintos Lietuvos Respublikos Vyriausybės2021 m. balandžio 28 d. nutarimu Nr. 292 „Dėl Strateginio valdymo metodikos patvirtinimo“, 135.2 papunkčiu. Planavimo būdas pasirinktas įvertinus tai, kad projektais įgyvendinamos Lietuvos Respublikos teisės aktuose nustatytos funkcijos ir veiklos, jie priskirtini savivaldybių institucijoms ir įstaigoms, jais tiesiogiai prisidedama prie Regioninės pažangos priemonės Nr. 09-003-02-02-11 (RE) „Sumažinti pažeidžiamų visuomenės grupių gerovės teritorinius skirtumus“ įgyvendinimo ir numatytų rezultatų pasiekimo.

**VI SKYRIUS**

**PAŽANGOS PRIEMONĖS PRISIDĖJIMAS PRIE HORIZONTALIŲJŲ PRINCIPŲ ĮGYVENDINIMO**

Lentelė Nr. 1

|  |  |  |
| --- | --- | --- |
| **Eil. Nr.** | **Horizontalieji principai (toliau – HP)** | **Informacija apie pažangos priemonės prisidėjimą prie HP** |
| 1. | Darnaus vystymosi | Įgyvendinant projektus nenumatyta veiksmų, kurie turėtų neigiamą poveikį horizontalaus darnaus vystymosi principo įgyvendinimui.Vykdant projektų veiklas bus numatytos priemonės sukurtos ar modernizuotos infrastruktūros prieinamumo visiems reikalavimui užtikrinti, laikantis universalaus dizaino nuostatų. Visi investicijas gavę infrastruktūros objektai, išskyrus gyvenamuosius namus ir butus, turi būti pritaikyti asmenų, turinčių judėjimo negalią poreikiams. Įsigyjant ir (ar) rekonstruojant (remontuojant) gyvenamąjį namą, skirtą grupinio gyvenimo namų ar savarankiško gyvenimo namų veiklai vykdyti, bent pirmas pastato aukštas turi būti pritaikytas asmenų, turinčių judėjimo negalią, reikmėms. Įsigyjami ir (ar) rekonstruojami (remontuojami) gyvenamieji namai, taip pat įsigyjami ir (ar) remontuojami butai, skirti apsaugoto būsto veiklai vykdyti, turi būti pritaikyti asmenų, kurie jais naudosis, poreikiams.Nenumatyta veiksmų, kuriais būtų daroma reikšminga žala aplinkos tikslams.  |
| 2. | Inovatyvumo (kūrybingumo) | Įgyvendinant pažangos priemonę nebus tiesiogiai prisidedama prie inovatyvumo (kūrybingumo) horizontaliojo principo įgyvendinimo. |
| 3. | Lygių galimybių visiems  | Projektuose nenumatyta apribojimų, kurie turėtų neigiamą poveikį lygių galimybių ir nediskriminavimo dėl lyties, rasės, tautybės, pilietybės, kilmės, socialinės padėties, tikėjimo, religijos, įsitikinimų ar pažiūrų, amžiaus, sveikatos būklės, negalios, seksualinės orientacijos, kalbos, etninės priklausomybės ar kitais pagrindais principo įgyvendinimui. |

**VII SKYRIUS**

**IŠANKSTINĖS SĄLYGOS**

Pažangos priemonės įgyvendinimu bus prisidedama prie 2022–2030 metų Regionų plėtros programoje nurodytos regioninės pažangos priemonės Nr. 09-003-02-02-11 (RE) „Sumažinti pažeidžiamų visuomenės grupių gerovės teritorinius skirtumus“ poveikio rodiklio pasiekimo:

* „Socialines paslaugas gaunančių tikslinės grupės asmenų dalis nuo bendro su skurdo rizika ar socialine atskirtimi susiduriančių gyventojų skaičiaus (procentai)“;

ir kuriai priskirta ši išankstinė sąlyga:

* „Patvirtintose regionų plėtros planų pažangos priemonėse numatytos veiklos, skirtos institucinės globos pertvarkai įgyvendinti, ir iki 2022 m. liepos 1 d. yra parengti ir suderinti su Socialinės apsaugos ir darbo ministerija regioniniai socialinių paslaugų ir socialinių paslaugų infrastruktūros, reikalingos institucinės globos pertvarkai įgyvendinti, žemėlapiai“. Išankstinės sąlygos įgyvendinimą vertina Socialinės apsaugos ir darbo ministerija regioninės pažangos priemonės finansavimo gairėse nustatyta tvarka.

Perėjimo nuo institucinės globos prie šeimoje ir bendruomenėje teikiamų paslaugų Vilniaus regiono žemėlapis patvirtintas Vilniaus regiono plėtros tarybos 2022 m. rugpjūčio 10 d. sprendimu Nr. TS-19 „Dėl Perėjimo nuo institucinės globos prie šeimoje ir bendruomenėje teikiamų paslaugų Vilniaus regiono žemėlapio derinimo“ (pakeistas Vilniaus regiono plėtros tarybos 2024 m. kovo 29 d. sprendimu Nr. TS-8).

**VIII SKYRIUS**

**PAŽANGOS PRIEMONĖS STEBĖSENOS RODIKLIAI**

Pažangos priemonės stebėsenos rodikliai pasirinkti ir jų reikšmės nustatytos įvertinus savivaldybių pateiktus pasiūlymus dėl projektų įtraukimo į regiono plėtros planą, vadovaujantis regioninės pažangos priemonės finansavimo gairėmis.

Lentelė Nr. 2

|  |
| --- |
| **Pažangos priemonės veiklų produkto rodikliai** |
| **Veiklos pavadinimas** | **Rodiklio kodas** | **Rodiklio pavadinimas, matavimo vienetas** | **Rodikliui pasiekti planuojama panaudoti pažangos lėšų suma, Eur** | **Siektinos rodiklio reikšmės** | **Siektinos rodiklio reikšmės nustatymo pagrindimas** |
| **Iš viso** | **Iš jų ES, kitos tarptautinės finansinės paramos ir valstybės biudžeto lėšų suma** | **Tarpinė reikšmė (metai)** | **Galutinė reikšmė (metai)** |
| **1** | **2** | **3** | **4** | **5** | **6** | **7** | **8** |
| 1. Socialinių paslaugų intelekto ir (ar) psichikos negalią turintiems asmenims, socialiai pažeidžiamiems, socialinę riziką (atskirtį) patiriantiems asmenims plėtra | P.S.2.1030 | Paslaugų intelekto ir (ar) psichikos negalią turintiems asmenims vietų skaičius naujoje ar modernizuotoje infrastruktūroje (skaičius) | 29 809 797,00 | 14 904 898,50 | 0(2024) | 354(2029) | Planuojamų projektų duomenys: rodiklio reikšmė nustatyta įvertinus išankstinius duomenis (sumuojant), koks įgyvendinus projektų veiklas būtų paslaugų intelekto ir (ar) psichikos negalią turintiems asmenims vietų skaičius naujoje ar modernizuotoje infrastruktūroje. |
| P.S.2.1031 | Paslaugų socialiai pažeidžiamiems, socialinę riziką (atskirtį) patiriantiems asmenims vietų skaičius naujoje ar modernizuotoje infrastruktūroje (skaičius) | 0(2024) | 138(2029) | Planuojamų projektų duomenys: rodiklio reikšmė nustatyta įvertinus išankstinius duomenis (sumuojant), koks įgyvendinus projektų veiklas būtų paslaugų socialiai pažeidžiamiems, socialinę riziką (atskirtį) patiriantiems asmenims vietų skaičius naujoje ar modernizuotoje infrastruktūroje. |
| 2. Socialinių paslaugų senyvo amžiaus asmenims plėtra | P.B.2.0070 | Naujos arba modernizuotos socialinės rūpybos infrastruktūros (ne būsto) talpumas (asmenys per metus) | 9 100 000,00 | 4 550 000,00 | 0(2024) | 247(2029) | Planuojamų projektų duomenys: rodiklio reikšmė nustatyta įvertinus išankstinius duomenis (sumuojant), koks įgyvendinus projektų veiklas būtų naujos arba modernizuotos socialinės rūpybos infrastruktūros (ne būsto) talpumas (asmenys per metus). |

Lentelė Nr. 3

|  |
| --- |
| **Pažangos priemonės rezultato rodikliai** |
| **Rodiklio kodas** | **Rodiklio pavadinimas, matavimo vienetas** | **Pradinė rodiklio reikšmė (metai)** | **Rodikliui pasiekti planuojama panaudoti pažangos lėšų suma, Eur** | **Siektinos rodiklio reikšmės** | **Siektinos rodiklio reikšmės nustatymo pagrindimas** |
| **Iš viso** | **Iš jų ES, kitos tarptautinės finansinės paramos ir valstybės biudžeto lėšų suma** | **Tarpinė reikšmė (metai)** | **Galutinė reikšmė (metai)** |
| **1** | **2** | **3** | **4** | **5** | **6** | **7** | **8** |
| R.S.2.3031 | Asmenų, turinčių intelekto ir (ar) psichikos negalią, gavusių paslaugas naujoje ar modernizuotoje infrastruktūroje skaičius per metus (asmenys per metus) | 0(2021) | 29 809 797,00 | 14 904 898,50 | 0(2024) | 344(2029) | Planuojamų projektų duomenys: rodiklio reikšmė nustatyta įvertinus išankstinius duomenis (sumuojant), kiek įgyvendinus projektų veiklas asmenų, turinčių intelekto ir (ar) psichikos negalią, gautų paslaugas naujoje ar modernizuotoje infrastruktūroje per metus. |
| R.S.2.3033 | Socialiai pažeidžiamų, socialinę riziką (atskirtį) patiriančių asmenų, gavusių paslaugas naujoje ar modernizuotoje infrastruktūroje skaičius per metus (asmenys per metus) | 0(2021) | 0(2024) | 893(2029) | Planuojamų projektų duomenys: rodiklio reikšmė nustatyta įvertinus išankstinius duomenis (sumuojant), kiek įgyvendinus projektų veiklas socialiai pažeidžiamų, socialinę riziką (atskirtį) patiriančių asmenų, gautų paslaugas naujoje ar modernizuotoje infrastruktūroje per metus. |
| R.B.2.2074 | Naujos arba modernizuotos socialinės rūpybos infrastruktūros naudotojų skaičius per metus (naudotojai per metus) | 0(2021) | 9 100 000,00 | 4 550 000,00 | 0(2024) | 247(2029) | Planuojamų projektų duomenys: rodiklio reikšmė nustatyta įvertinus išankstinius duomenis (sumuojant), koks įgyvendinus projektų veiklas būtų naujos arba modernizuotos socialinės rūpybos infrastruktūros naudotojų skaičius per metus. |

|  |  |  |  |  |
| --- | --- | --- | --- | --- |
| Vilniaus regiono plėtros tarybos administracijos direktorius |  |  |  | Evaldas Gustas |
|  |  | *(parašas)* |  | *(vardas ir pavardė)* |

1. \* Detalesnė analizė pateikta regiono plėtros plano dalyje „Vilniaus regiono esamos situacijos analizė*“* [↑](#footnote-ref-1)
2. \*\* Valstybės duomenų agentūra, <https://osp-sdg.stat.gov.lt/portal/apps/dashboards/736b8dd1d6a04f2d9fbc6bc47ab206e0#/> [↑](#footnote-ref-2)
3. \* Socialinės apsaugos ir darbo ministerija, <https://socmin.lrv.lt/lt/veiklos-sritys/socialine-statistika/socialines-paramosveiksmingumo-stebesena-lietuvos-savivaldybese> [↑](#footnote-ref-3)
4. \* Detalesnė analizė pateikiama Perėjimo nuo institucinės globos prie šeimoje ir bendruomenėje teikiamų paslaugų Vilniaus regiono žemėlapyje, <https://vilniausregionas.lt/regionas/vilniaus-regiono-zemelapis/> [↑](#footnote-ref-4)
5. \* Neįgalumo statistika ir dinamika, <https://socmin.lrv.lt/lt/veiklos-sritys/socialine-integracija/asmenu-su-negalia-itrauktis/statistika-2> [↑](#footnote-ref-5)
6. \*\* Visuomenės sveikatos stebėsenos informacinė sistema, <https://sveikstat.hi.lt/> [↑](#footnote-ref-6)
7. \* Patvirtinta Lietuvos Respublikos Vyriausybės 2022 m. birželio 29 d. nutarimu Nr. 713 „Dėl 2022–2030 metų Regionų plėtros programos patvirtinimo“ [↑](#footnote-ref-7)
8. *Regioninės pažangos priemonės* *Nr. 09-003-02-02-11 (RE) „Sumažinti pažeidžiamų visuomenės grupių gerovės teritorinius skirtumus“ finansavimo gairės, patvirtintos Lietuvos Respublikos socialinės apsaugos ir darbo ministro 2023 m. birželio 30 d. įsakymu Nr. A1-439 „Dėl Regioninės pažangos priemonės Nr. 09-003-02-02-11 (RE) „Sumažinti pažeidžiamų visuomenės grupių gerovės teritorinius skirtumus“ finansavimo gairių patvirtinimo“* [↑](#footnote-ref-8)
9. *\* „socialinių paslaugų teikimo užtikrinimas planuojant ir organizuojant socialines paslaugas, kontroliuojant bendrųjų socialinių paslaugų ir socialinės priežiūros kokybę, taip pat socialinių paslaugų įstaigų steigimas ir išlaikymas“* [↑](#footnote-ref-9)